Futuristický prototyp má pripomenúť slávne koncepty Bertone z čias minulých.
BRATISLAVA. Taliansky dizajnérsky dom Bertone vedel vždy prekvapiť a nie inak tomu bude aj na ženevskom autosalóne. Tam oficiálne odhalí prototyp športového auta budúcnosti, ktoré má byť zároveň darčekom k stému výročiu založenia firmy.
4800 mm dlhá, 1950 mm široká a 1220 vysoká štúdia nesie meno Nuccia Bertoneho, ktorý dlho stál na čele spoločnosti. Zomrel v roku 1997.
S motorom uprostred
Futuristický dzajn je dielom Michaela Robinsona. Kombinácia oblých kriviek a hrán, rovnako ako dvojfarebné lakovanie, majú pripomenúť niektoré slávne koncepty Bertone z čias minulých.
Medzi nápravami zostalo okrem kabíny, aj miesto pre poháňaciu jednotku. Tou je zážihový agregát s objemom 4,2 litra, dosahujúci výkon až 353 kW (480 k). Poháňané sú zadné kolesá.
Firmu pod názvom Carrozzeria Bertone založil v roku 1912 Giovanni Bertone. Najväčšiu slávu a zisky jej zabezpečil Giovanniho syn, Nuccio. Dnes na čele dizajnérskeho domu stojí vdova po Nucciovi, Lilla Bertone.